**Ståle Stensaas** (født 7. juli 1971 i Trondheim) er en norsk tidligere fotballspiller. Han var venstreback, og spilte sist for Lillestrøm SK på utlån fra Lyn. Han har også spilt toppfotball for Rosenborg, skotske Rangers og den engelske klubben Nottingham Forest (lån).

Sammenlagt har Stensaas per 4. august 2008 sytten seriemål på 199 eliteseriekamper. Etter 2008-sesongen valgte Stensaas å legge opp som fotballspiller. Fra 2009 er Stensaas trener for Rosenborgs 2.-lag.

Klubbfotball
------------

Ståle Stensaas i duell med Daniel Braathen  Foto: Kjetil Ree 
### Rosenborg

Stensaas kom til Rosenborg for første gang i 1991, etter å tidligere ha spilt for Trondheimsklubbene Othilienborg og Nidelv. Han debuterte for RBK i 1992, men var de første årene reserve for Stig Inge Bjørnebye og Ole Einar Martinsen. Det var først i 1994 han etablerte seg på laget, og spilte nok kamper i Tippeligaen til å få serievinnermedalje. Han ble også seriemester de to påfølgende sesongene, og leverte også godt spill i Mesterligaen.

### Rangers

Sommeren 1997 ble Stensaas kjøpt av Rangers for drøyt 20 millioner norske kroner. Han ble imidlertid aldri noen suksess i den skotske klubben, og blir av klubbens supportere regnet som et feilkjøp.[] I løpet av sine tre sesonger på Ibrox, spilte Stensaas bare 21 ligakamper.

#### Nottingham Forest

Våren 1999 ble han lånt ut til Nottingham Forest, hvor han fikk spilletid, men klarte ikke å forhindre klubben fra å rykke ned fra Premier League.

### Retur til Rosenborg

Sommeren 2000 returnerte Stensaas til Rosenborg. På klubbnivå vant Stensaas fire nye seriemesterskap mellom 2001 og 2004. Sesongen 2005 ble imidlertid en nedtur både for Stensaas og Rosenborg. Stensaas mistet plassen på laget til svenske Mikael Dorsin, og Rosenborg endte på en skuffende sjuendeplass.

Midtveis i 2006-sesongen var det lenge uklart om hvorvidt Stensaas ville skrive en ny kontrakt med klubben, spesielt etter at han avslo klubbens første tilbud . I begynnelsen av september 2006 ble det imidlertid klart at han takket ja til et nytt kontraktsforslag som binder ham til klubben i ytterligere ett år .

### Lyn

30. mars 2007 ble Rosenborg og Lyn enige om en overgang for venstrebacken. Stensaas fikk ikke mange kampene for Oslo-laget, og hadde 9 seriekamper, før han ble lånt ut til Åråsen.

#### Lillestrøm

Ståle Stensaas ble i mot slutten av juli 2008 klar for LSK på utlån fra Lyn. Stensaas debuterte på hjemmebane mot Strømsgodset i en kamp som Kanarifuglene vant 3-1, og der Stensaas både skårte og fikk masse skryt for spillet sitt.

Landslagsspill
--------------

Tilbake i hjembyen i 2000, spilte Stensaas såpass godt at han i januar 2001 fikk sin landslagsdebut mot Sør-Korea. En drøy måned senere scoret han sitt første og eneste landslagsmål i en privatlandskamp mot Nord-Irland. Han har spilt totalt ni kamper for det norske landslaget.

Meritter
--------

**Rosenborg**

* Seriemester: 1994, 1995, 1996, 2000, 2001, 2002, 2003, 2004, 2006
* Cupmester: 1995, 2003

Referanser
----------

1. ↑  (no) Nettavisen Arkivert 30. august 2006 hos Wayback Machine.
2. ↑  (no) Fxt.no Arkivert 4. oktober 2007 hos Wayback Machine.
3. ↑  (no) «Stensaas klar for LSK». *Fvn.no*. 28. juli 2008. Besøkt 3. august 2008. [*død lenke*]
4. ↑  (no) Dobson, Johannes (3. august 2008). «Stensaas' superdebut». *Aftenposten*. Arkivert fra originalen 6. august 2008. Besøkt 3. august 2008.

Eksterne lenker
---------------

* (en) Ståle Stensaas – Transfermarkt Rediger på Wikidata

* (en) Ståle Stensaas – national-football-teams.com Rediger på Wikidata

* (en) Ståle Stensaas – Soccerbase.com Rediger på Wikidata

* (en) Ståle Stensaas – EU-Football.info Rediger på Wikidata

* (no) Ståle Stensaas – Norges Fotballforbund Rediger på Wikidata

* (en) Ståle Stensaas – FBref Rediger på Wikidata
* (no) Profil på lynfotball.net